钦定古今图书集成/明伦汇编/氏族典/第144卷 > 元褒
## 钦定古今图书集成/明伦汇编/氏族典/第144卷 > 元褒

按《隋书元孝矩传》：“孝矩弟褒，字孝整，便弓马，少有成
人之量。年十岁而孤，为诸兄所鞠养。性友弟，善事诸
兄。家素富，多金宝，褒无所受。及长，宽仁大度，涉猎书
史。仕周，官至开府、北平县公、赵州刺史。及高祖为丞
相，从韦孝宽击尉迥，以功超拜柱国，进封河间郡公，
邑二千户。开皇二年，拜安州总管，岁馀，徙原州总管。”
有商人为贼所劫，其人疑同宿者而执之，褒察其色
冤而辞正，遂舍之。商人诣阙，讼褒受金纵贼，上遣使
穷治之，褒即便引咎，初无异词。褒诣京师，遂坐免官。
其盗寻发于他所，上叹异之，称为长者。十四年，以行
军总管屯兵备边。《辽东》之役，复以行军总管从汉王
至柳城而还。炀帝即位，拜齐州刺史，寻改为齐郡太
守，吏民安之。及兴辽东之役，有西曹掾当行诈疾，褒
诘之，掾理屈，褒杖之百馀，数日而死。坐是免官，卒于
家，时年七十三。